Луиш ди Камоинш
Песен

Превод от португалски: Симеон Хаджикосев, 1984

chitanka.info

Песен[0]

по това мото:

Искам да отида,

мамо, на гемия,

за да съм морячка

с моя гемиджия.

Строфи

Ти недей се стряска,

че ще ида там;

не съм крива, знам,

щом Амур ме тласка

С палава закачка

ме Амур подхвана,

на моряк морячка

искам аз да стана.

Той е с мощ позната

ала не, нали,

че да раздели

тялото с душата.

Ах, ще полудея,

ако не отида,

щом моряк той ще е,

с него аз ще ида.

Този бог-момче

е тиран суров —

за една любов

крал ще отрече

и така той, значи,

хвана ме в капана —

на едно моряче

дружка аз да стана.

Хей, вълни пенливи,

в път да сте видели

в морските предели

друга тъй красива?

Щом ми е присъда

от Амур с колчана —

с него ще остана,

дружка ще му бъда.

[0] Това е една от малкото творби на Камоинш, писана на испански език. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.